  Виталий Пронин Кылем арнянуналэ Лондонын йылпумъяськиз капчи атлетикая дуннелэн чемпионатэз. Отчы пыриськыны шуд усиз Россиысь 19 спортсменъёслы гинэ. Ваньзы азьысь 6 медаль утӥзы. Азвесь медален та нуналъёсы бертоз Удмуртиысь ӝог вамышъясь Сергей Широбоков но. Сергей Широбоков.18 аресъем удмурт пияш Сергей Широбоков дуннеысь бадӟым ӵошатсконэз нырысьсэ адӟиз. Вордскемын но быдэ вуэмын со Шаркан ёросысь Лӧппочинка (Малая Ита) гуртын, Бородульысь 9 классъем школае нуналлы быдэ 5 иськеме дышетскыны ветлэмын. Шуг вераны, кин луысал школаез йылпумъямез бере, одӥг нуналэ сое Удмуртиысь олимпиецъёсты дасянъя спортъя нылпи школаысь тренер Екатерина Ежова ӧй пумитасал ке.- Вордскем ёросам ортчись ӵошатсконъёсты учкыны арлы быдэ ветлӥсько, отысен ик бызьылыны быгатӥсь нылпиосты синйылтӥсько но дорам дышетскыны ӧтисько, - шуэ ӝог ветлонъя калыккуспо классъем спортъя мастер Екатерина Ежова. - Сергей Широбоковез синйылтӥ 2012-тӥ арын.Сергей Широбоков 9-тӥ класс бере Ижысь индустриальной училищее плотнике  дышетскыны пыриз, нош ваньмон дыръяз ӝог вамышъянъя секцие ветлӥз. Отӥяз - вылӥе ӝутскон сюрес. Россиысь ӝог вамышъясь егитъёслэн сборной командаязы шедиз, нош 2015-тӥ арын дуннеысь юниоръёслэн Колумбиын ортчем чемпионатазы вормиз. Зарнияськемез бере пияшез соку ик кутӥзы Россиысь капчи атлетъёсты дышетонъя Мордовиысь школае.Сергейлэн азвесь медалез зарнивуамын, шуыны луоз,  угось асьме спортсменъёс ӵошатскизы ас понназы, Россилэн флагезтэк, малы ке шуоно асьме команда Олимпиада дыръя допингъёсын сюремез бере бадӟым ӵошатсконъёсысь палэнтэмын.С. Широбоков 20 иськем сюресэз 1 час 58 минут 55 секунд ӵоже ортчиз. Нош дуннелэн чемпионэз луиз Эйдер Аревало, удмурт пияшез со 2 секундлы гинэ ортчиз.          Валентина Емельянова Туспуктэм: РИА Новости   